Mavlud Chovusho‘g‘li Rossiya va Ukraina tashqi ishlar vazirlari uchrashuv o‘tkazishga tayyorligini ma’lum qildi

Turkiya tashqi ishlar vaziri Mavlud Chovusho‘g‘li Rossiya va Ukraina tashqi ishlar vazirlari o‘zaro uchrashuv o‘tkazish g‘oyasini qo‘llab-quvvatlaganini ma’lum qildi.
«Dmitriy Kuleba va Sergey Lavrov uchrashuvga tayyor ekanliklarini ma’lum qilishdi. Yaqin bir-ikki hafta ichida Ukraina va Rossiya tashqi ishlar vazirlari darajasida uchrashuv o‘tkazilishi mumkin», - dedi u. 
Chovusho‘g‘lining so‘zlariga ko‘ra, Rossiya va Ukraina delegatsiyalarining Istanbulda bo‘lib o‘tgan uchrashuvida tomonlar «muhim masalalar» yuqori darajada muhokama qilinishiga kelishib olgan.  
«Tashqi ishlar vazirlari uchrashuvida kelishuvga erishilsa, tasdiqlanadi. Navbatdagi bosqich ikki mamlakat rahbarlari uchrashuvi bo‘ladi», - dedi Turkiya tashqi ishlar vaziri.  
Mavlud Chovusho‘g‘li tinchlik muloqoti uchun maydoncha sifatida yana Istanbul tanlanishiga umid bildirdi.   
29 mart kuni Turkiyaning Istanbul shahrida Rossiya va Ukraina delegatsiyalarining muzokaralari bo‘lib o‘tdi.